Predkladacia správa
„Informácia o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám“ sa predkladá každoročne k 30. aprílu na rokovanie vlády Slovenskej republiky na základe bodu B.3. uznesenia vlády Slovenskej republiky č. 907 z 21. 8. 2002.
Monitorovanie geologických faktorov životného prostredia je zabezpečené v rámci geologickej úlohy Čiastkový monitorovací systém - Geologické faktory prostredníctvom Štátneho geologického ústavu Dionýza Štúra.
Čiastkový monitorovací systém - Geologické faktory je súčasťou Monitorovacieho systému životného prostredia Slovenskej republiky, ktorý je zameraný na také geologické hazardy – prírodné alebo antropogénne procesy, ktoré ohrozujú životy a majetok obyvateľov a životné prostredie. 
V roku 2016 sa na základe Koncepcie aktualizácie a racionalizácie environmentálneho monitoringu pokračovalo v meraniach v siedmich podsystémoch:
01 Zosuvy a iné svahové deformácie

02 Tektonická a seizmická aktivita územia 

03 Antropogénne sedimenty charakteru environmentálnych záťaží

04 Vplyv ťažby na životné prostredie

05 Monitoring objemovej aktivity radónu v geologickom prostredí 

06 Stabilita horninových masívov pod historickými objektmi

07 Monitorovanie riečnych sedimentov.
V dôsledku dlhotrvajúcich a extrémnych zrážok narastá počet mimoriadnych udalostí, ktoré majú negatívny vplyv na život a zdravie obyvateľov a ich majetok. Najväčšiu hrozbu predstavujú opakujúce sa havarijné zosuvy. Monitorovaním geologických faktorov životného prostredia je možné sledovať prírodné ohrozenia a na základe výsledkov prijať opatrenia umožňujúce mimoriadnym udalostiam včas predchádzať. 
Na základe uznesenia vlády Slovenskej republiky č. 803 z 12. októbra 2005 sa naďalej merajú a pozorujú vodohospodárske objekty na stabilizačnom násype v údolí Handlovky. Výsledky z týchto meraní sú zhrnuté v predkladanej informácii. 

Predkladateľ materiálu upozorňuje na nebezpečné lokality, hlavne na lokality havarijných zosuvov. Na týchto lokalitách je potrebné naďalej zabezpečovať monitoring. 

Predložený materiál je informatívneho charakteru, nebude mať finančný, ekonomický a environmentálny vplyv, vplyv na zamestnanosť, na podnikateľské prostredie, ani na služby verejnej správy pre občana. Preto doložku vybraných vplyvov nepredkladáme.
